Wiz ner sen' nchal ni ncha xa' pan ngenta lebadur nde wiz yaga nguj xa' mbakxil',
ma' yon lo ni chan' Pask,
zyasa re xin' te'd Jesús nchab lo Xa':
—¿Plo nchola's la ya toxkwa' ná' jwan' wan' nal Pask re'?
Le' Jesús mbloned chop xin' te'd Xa' nde nchab Xa':
—Wa go' Jerusalén nde tya yosib go' tib xa' bi' ndano tib ré nit.
Ptonke go' xis xa',
nde ten' ndob yo sin xa',
tya nyabdi's go' lo xa' nak liz yo,
gab go':
“Le' Maestr nyabdi's:
¿Plo ta' go' wa rsye'no Xa' re xin' te'd Xa' na ni Pask re'?”
Zya lo' xa' lo go' tib yo chop xta',
xta' gap ten' naksa'la;
tya btoxkwa' go' jwan' wán'.
Zyasa ngwa rop xa' nak xin' te'd Jesús,
mzin xa' len' yez nde xata nchab Jesús lo xa' ta ngoka nde tya mtoxkwa' xa' jwan' wa xa' lo ni chan' Pask.
Sen' lo mbla yal',
zyasa ndano Jesús re tib sen xin' te'd Xa' tya.
Nde sen' mblatob re xa' ro mes,
laj nzi ya xa',
zya nchab Jesús:
—Nipa na lo go',
xij go' re' nzo tib xa' jwan' ndob yanon naya,
xa' ya taya'n lo re men nchola's kuj na.
Zyasa ndolo ngo nabil lazo' re xa' nde tib tiba xa' mnabdi's,
nchab xa':
—¿Cho nay?
Le' Jesús nchab:
—Xij re tib sen go' re',
ndob tib go' jwan' tipta ndo gaz pan na' len' yen na,
xa' yay.
Le' xki's Dios nchabka,
le' Xin' Mbi' mbye'd lo izyo re' naki'nka gaj Xa'.
¡Nde le' xa' jwan' taya' Xin' Mbi' mbye'd lo izyo re',
nalat nya xa'!
Wen nda xa' tez na'ngalta xa'.
Laj nzi ya re xa',
zya mxen Jesús pan nde mbli ley' Xa'y mda' Xa' dyux lo Dios,
mblirol Xa'y nde mda' Xa'y lo re xin' te'd Xa',
nchab Xa':
—Bda go'y,
jwan' re' nak bel' na.
Taga,
mxen Xa' jwan' nzo nit ub,
mda' Xa' dyux lo Dios nde mda' Xa'y lo re xin' te'd Xa',
zya ngu' re xa'y.
Nde nchab Jesús:
—Jwan' re' nak ren na,
ren re' mda' nakub Dios xki's Xa' lo go',
tak ren re' xyoy par bro toz men.
Nipa na lo go',
jwan' re' nak lult gob ngun nit ub nde axta kebe' sin na ten' nyebe' Dios,
tya gun' nit kub.
Jesús ndej ke le' Pey gab, nanzolod xa' Jesús
Sen' ngolo mbil' xa' ti salmo,
zya mbro' xa' nda xa' ten' ndole kox ya Olib.